**Jautājums**

Vai 11. un 12. pielikums ir jāsagatavo un jāiesniedz reizē ar projekta pieteikumu?

**Atbilde**

Projekta iesnieguma veidlapas 11.pielikums nav jāpievieno projekta iesniegumam, savukārt projekta iesnieguma veidlapas 12.pielikums ir jāsagatavo latviešu un angļu valodā un ir jāpievieno projekta iesniegumam.

**Jautājums**

Par kādu laika periodu jāaizpilda 11. pielikums “Pētījuma projekta īstenošanā iesaistītā darbinieka kopējā darba laika un paveiktā darba uzskaites veidlapa”?

**Atbilde**

Projekta iesnieguma veidlapas 11.pielikums nav jāpievieno projekta iesniegumam. Pašlaik tas ir informatīvs un būs iesniedzams projekta īstenošanas laikā kā maksājuma pieprasījuma izdevumus pamatojošos dokuments.

**Jautājums**

Kas ir 12. pielikuma “Projektā iesaistīto zinātnisko darbinieku noslodze pilna laika ekvivalenta izteiksmē (PLE) projekta īstenošanas periodā” 6. kolonnas aprēķina formulā norādītais skaitlis 1920?

**Atbilde**

Projekta iesnieguma veidlapas 12.pielikuma 6.kolonnas "PLE" aprēķinos izmantojamais skaitlis "1920" ir gada darba stundu skaitlis vienai pilnai PLE.

**Jautājums**

Vai 11. un 12. veidlapa ir aizpildāmas un iesniedzamas arī par projekta personālu, kas tiek apmaksāts no projekta neattiecināmajiem izdevumiem, t.i., ārvalstu partnera personāla resursiem?

**Atbilde**

Projekta iesnieguma veidlapas 12.pielikumā nav jāiekļauj ārvalstu personāla resursu ieguldījumi zinātnisko darbinieku noslodzē projekta īstenošanas laikā.

**Jautājums**

Projekta iesnieguma veidlapas 1.6. sadaļā “Projektā sasniedzamie uzraudzības rādītāji atbilstoši normatīvajos aktos par attiecīgā Eiropas Savienības fonda specifiskā atbalsta mērķa vai pasākuma  īstenošanu norādītajiem” ir apakšsadaļas 1.6.1. “Iznākuma rādītāji” un 1.6.2. “Rezultātu rādītāji” , kurās ir prasīts norādīt attiecīgi:

* 1.6.1. sadaļā plānotās vērtības “Starpvērtību”  un “Gala vērtību”,
* 1.6.2. Sākotnējo vērtību (gads) un plānoto vērtību.

Kādi datumi ir jānorāda attiecīgajās ailēs 1.6.1. sadaļā un 1.6.2. sadaļā (jeb uz kādu datumu norādīt attiecīgos rādītājus)?

**Atbilde**

Informējam, ka, veicot grozījumus projekta iesnieguma atlases nolikumā projektā plānojamie rādītāji ir norādāmi vienā tabulā 1.6. sadaļā, kurā tie plānojami projekta līmenī. Katrs labuma guvējs (projekta iesniedzējs un sadarbības partneris, ja attiecināms) norāda katram sasniedzamajam uzraudzības rādītājam, kas sasniegts projekta ietvaros, izmērāmu skaitlisku vērtību, t.i., sasniedzamajai mērvienībai norāda konkrētu skaitlisko apjomu gan projekta kolonā "Starpvērtība" (vērtības uz 2018.gada 31.decembrī), gan kopējo vērtību projekta īstenošanas beigās kolonā "Gala vērtība".

**Jautājums**

Mūsu praktiskas ievirzes pētījumu projekta pieteikumam plānots ārzemju partneris (starptautiski atzīts zinātnisks institūts), kurš projekta īstenošanā palīdzēs konsultatīvā līmenī. Šis partneris var arī būt uzņemošā puse projektā īstenotai zinātniskai vizītei. Atskaitot zināšanu nodošanu, konsultācijas, partneris projektā nekādu citu darbu neieguldīs un nekādu finansējumu no mūsu projekta nesaņems. Vai pastāv kādi noteikumi un/vai veidlapa, ar ko partneris apliecina, ka šādā veidā piekrīt līdzdarboties mūsu projektā? Vai arī mēs šādu apliecinājumu veidojam paši?

**Atbilde**

Ja projekta īstenošanā ir plānots iesaistīt sadarbības partneri, t.sk. ārvalstu, ir jāievēro 2016.gada 12.janvāra MK noteikumu Nr.34 23.6. apakšpunktā minētā prasība, ka katra sadarbības partnera projekta daļas attiecināmās izmaksas veido vismaz 20% no projekta kopējām attiecināmajām izmaksām. Līdz ar to gadījumā, ja projekta mērķa sasniegšanai un darbību īstenošanai nepieciešams konsultatīvs atbalsts no ārvalstu zinātniska institūta,  un nav paredzēts piesaistīt projekta finansējuma daļu šo konsultāciju īstenošanai, bet apmaksāt atsevišķas konsultācijas, sadarbību ir jāorganizē  kā ārpakalpojumu. Šajā gadījumā apliecinājums no ārvalstu partera nav nepieciešams. Ja ārvalstu sadarbības partnera ieguldījums pielīdzināms 20% no kopējām attiecināmām projekta izmaksām, partnera ieguldījums tiek apliecināts sadarbības līgumā.

**Jautājums**

Plānojam iesniegt saimnieciska rakstura sadarbības projektu starp komersantu un pētniecības organizāciju (augstākās izglītības iestādi).

Vai iespējams to pašu/-us pētnieku/-us nodarbināt pie abiem projekta partneriem vienlaicīgi, bet katrā organizācijā pētniekam/-iem ir savi pienākumi, piemēram, augstākās izglītības iestādē fundamentālā pētniecība, savukārt komersantā rūpnieciskais pētījums par to pašu vai citu pētāmo jautājumu?

**Atbilde**

Jā, ir iespējams, ka zinātniskais darbinieks projektā var strādāt pie abiem projekta partneriem, ja tiek ievēroti šādi principi:

* katrā projektā darbinieka noslodze ir vismaz 0.3 PLE slodze visā projekta īstenošanas laikā;
* darbinieks kopumā ievēro darba likumdošanā noteikto darba laiku – 8 stundas dienā;
* tiek novērts dubultās finansēšanas risks.

**Jautājums**

Saskaņā ar 1.1.1.1. pasākuma "Praktiskas ievirzes pētījumi" regulējošo MK noteikumiem Nr.34 43.3.1.1. apakšpunktu attiecināmas ir "*jaunu tehnoloģisko iekārtu iegādes vai izveidošanas izmaksas (tai skaitā uzstādīšanas, montāžas un citas kapitalizējamās izmaksas), ja pamatlīdzekļu izmantošanas laiks saskaņā ar grāmatvedības uzskaiti reglamentējošiem normatīvajiem aktiem projekta ietvaros aptver visu šo pamatlīdzekļu lietderīgās lietošanas laiku".* Projekta īstenošanai nepieciešams iegādāties tehnoloģiskās iekārtas (piemēram, attēlu un video apstrādes iekārtas), kuru izmantošanas laiks pārsniedz projekta īstenošanas periodu. Vai var projekta ietvaros iegādāties šādas iekārtas (rīkot iepirkumu), attiecinot uz projekta izmaksām izmaksu daļu, kas proporcionāli atbilst projekta īstenošanas laikam un pārējo proporcionālo iekārtu vērtību norādīt kā neattiecināmās izmaksas?

**Atbilde**

Projekta īstenošanas laikā  iegādāto tehnoloģisko iekārtu izmaksas var attiecināt pilnā apmērā arī gadījumā, ja to lietošanas laiks ir ilgāks par projekta plānoto īstenošanas laiku.

**Jautājums**

Saskaņā ar Projektu iesniegumu vērtēšanas kritēriju piemērošanas metodikas 4.1.kvalitātes kritērija par Zaļo iepirkumu piemērošanas aprakstu un tajā norādīto saiti par zaļo iepirkumu pamatkritērijiem <http://ec.europa.eu/environment/gpp/eu_gpp_criteria_en.htm> zaļais iepirkums piemērojams noteiktām 20 iekārtu un aprīkojuma kategorijām. Projekta ietvaros plānots iegādāties elektrotehnisku pētniecisko aprīkojumu un iekārtas, kas nebija norādītas šajās 20 kategorijās. Ja iepērkot šīs iekārtas un aprīkojumu tiks piemēroti zaļā iepirkuma principi (piemēram, atbilstība energoefektivitātes standartiem, videi draudzīgi izejmateriāli u.c.), vai projekts kvalificēsies vērtēšanai atbilstoši 4.1.kvalitātes kritērijam?

**Atbilde**

Iesniegtais projekts iegūst vienu punktu 4.1. kritērijā, ja projekta iesniedzējs norāda, ka, īstenojot projektu, vismaz vienā projekta īstenošanas laikā plānotajā publiskā iepirkuma procedūrā piemēros Zaļā publiskā iepirkuma (ZPI) principus  – iepirkumu procedūru dokumentācijā (nolikumu atlases kritērijos, vērtēšanas kritērijos, tehniskajās specifikācijās) tiks piemērots ZPI atbilstoši projektam piemērojamiem EK izstrādātajiem kopējiem ZPI kritērijiem. Tomēr vēršam uzmanību, ka ZPI šādā gadījumā būs obligāta projekta īstenošanas laikā.

**Jautājums**

Projekta iesnieguma 2.1.punktā sniegtajai informācijai skaidri un nepārprotami jāliecina, ka projekta vadības personāls un tā funkcijas ir nodalītas no projekta īstenošanas personāla un tā funkcijām. Gadījumos, kad persona nav nodarbināta uz pilnu slodzi vai arī viens un tas pats darbinieks ir iesaistīts gan projekta vadībā, gan projekta īstenošanā, norāda arī informāciju par attiecīgā darbinieka procentuālo slodzes apjomu projekta vadības un/vai īstenošanas funkciju veikšanai.  
Vai tas nozīmē, ka šai personai projekta vadītāja pienākumi tiek apmaksāti no Netiešajām izmaksām, savukārt dalība projekta īstenošanā - no Tiešajām izmaksām?  
Vai ierobežojums minimāli 0,3 PLE šajā gadījumā attiecas uz kopīgo noslodzi, vai 0,3 PLE jābūt gan kā Projekta vadītājam, gan kā projekta īstenotājam?

**Atbilde**

Ja projekta iesniedzējs ir plānojis īstenot ar saimniecisku darbību nesaistītu projektu, projekta vadības izmaksas ir plānojamas kā netiešās attiecināmās izmaksas vienas pozīcijas ietvaros, bet projekta  izmaksas, kas saistītas ar zinātniskā personāla atlīdzību, ir projekta tiešās attiecināmās izmaksas. Ar saimniecisku darbību saistīta projekta īstenošanas gadījumā gan projekta vadības izmaksas, gan zinātnisko darbinieku atlīdzības izmaksas ir plānojamas kā tiešās attiecināmās izmaksas, tikai projekta vadības izmaksas plānojamas izmaksu pozīcijā “Papildu izmaksas”. Lai atlīdzības izmaksas būtu attiecināmas kā tiešās izmaksas, darbiniekam jābūt nodarbinātam vismaz 0,3 slodzes kā projekta vadības personālam un/vai 0,3 PLE zinātniskā darbinieka gadījumā.

**Jautājums**

Vai pareizi saprotu, ka atzinumā būs pietiekami norādīt asociācijas kopējo biedru skaitu, kā arī pievienot asociācijas interneta vietnes adresi, kur var redzēt kopējo biedru sarakstu, kā arī minēt par kopējo apgrozījumu pēdējā pārskata gadā?

**Atbilde**

Projekta iesniedzējam, iesniedzot atzinumu ir jābūt pārliecinātam, ka vērtēšanas komisijas varēs izvērtēt atzinuma atbilstību nosacījumiem. Ja visa nepieciešamā informācija, t.sk. asociācijas biedru skaits un nosaukumi, pēc kuriem var identificēt biedrus un pārbaudīt to apgrozījumu iepriekšējā pārskata gadā “Lursoft” datu bāzē, būs norādīta, tad tas arī būs pietiekami.

**Jautājums**

Vai ir prasības par iepirkuma procedūras ietvaros iesniegtu derīgu  piedāvājumu skaitu? Piemēram, ja mums būs tikai viens derīgs piedāvājums, mēs varēsim pieņemt šo piedāvājumu par uzvarētāju?

**Atbilde**

Gadījumā, ja izsludinātajā iepirkuma procedūrā par līgumpētījuma veikšanu ir pieteicies tikai viens pretendents, turpmākā rīcība ir atkarīga no tā, kāds tiesību subjekts ir pasūtītājs. Ja iepirkuma procedūras izsludinātājs ir pasūtītājs Publiskā iepirkuma likuma izpratnē un ir izsludinājis atklātu konkursu, ir jāizvērtē iepirkuma procedūras dokumentācijas atbilstību Publiskā iepirkuma likuma normām par samērīgām prasībām pretendentiem un to, vai izvirzītās prasības nav konkurenci ierobežojošas. Gadījumā, ja tiek konstatētas konkurenci ierobežojošas prasības, tad iepirkuma procedūra ir jāpārtrauc un jāizsludina vēlreiz. Gadījumā, ja netiek konstatētas nepilnības iepirkuma procedūras dokumentācijā, pasūtītājam ir jāpamato procedūras turpināšana arī gadījumā, ja pieteicies tikai viens pretendents. Šis pamatojums būs jāiekļauj projekta īstenošanas atskaitēs un tiks pārbaudīts projekta uzraudzības procesā.

Gadījumā, ja iepirkuma procedūras izsludinātājs ir pasūtītājs 2013.gada 4.jūnija MK noteikumu Nr.299 *“Noteikumi par iepirkuma procedūru un tās piemērošanas kārtību pasūtītāja finansētiem projektiem*” izpratnē, jāizvērtē iepirkuma procedūras dokumentācijas atbilstība MK noteikumiem un atbilstības gadījumā, iepirkuma procedūra ir turpināma.

**Jautājums**

Vai iepirkuma procedūra ir obligāti jāveic pirms projekta iesnieguma iesniegšanas?

**Atbilde**

MK noteikumi Nr.34 nenosaka prasību veikt līgumpētījuma iepirkumu pirms projekta iesnieguma iesniegšanas. Tomēr, lai finansējuma saņēmējs varētu skaidri definēt līgumpētījumā plānoto (t.sk. iesaistīto zinātnisko personālu, apzināt pētījuma īstenošanai nepieciešamos resursus, t.sk. finansējuma apmēru), kā arī kvalitatīvi sagatavot projekta iesniegumu, nodrošinot tā konkurētspēju Eiropas Komisijas ekspertu veiktajā vērtējumā, līdz pētījuma pieteikuma iesniegšanai finansējuma pretendentam būtu jāveic iepirkuma procedūra un projekta pieteikumā jāmin iepirkuma procedūras rezultātā izvēlētais īstenotājs, kā arī jāapraksta projekta īstenošanā plānotais.

**Jautājums**

Projekta iesniedzējam 2015. un 2016. gadā piešķirts un izsmelts *de minimis* atbalsts par kopējo summu 200 tūkst. EUR. Vai šis uzņēmums var saņemt atbalstu projektu konkursā “Praktiskās ievirzes pētījumi”?

**Atbilde**

Jā, šāds uzņēmums var saņemt atbalstu.

**Jautājums**

Saskaņā ar Regulas Nr. 651/2014 28. panta 2. punktu attiecināmas ir “izmaksas par augsti kvalificētu personālu, kas pārcelts no pētniecības un zināšanu izplatīšanas organizācijas vai kāda liela uzņēmuma un kas nodarbojas ar pētniecību, attīstības un inovācijas darbībām saņēmēja jaunizveidotā amatā un neaizstāv citu personālu”. Vai mēs varam pieņemt darbā tādu speciālistu tieši projekta vadībai un administrēšanai un attiecināt viņa darba algu? Vai ir attiecināmās izmaksas par inovācijas konsultāciju un atbalsta pakalpojumiem (Regulas Nr. 651/2014 28. panta 2. punkts)?

**Atbilde**

To, kādi speciālisti ir nepieciešami finansējuma saņēmējam projekta īstenošanai, izvērtē finansējuma saņēmējs, sagatavojot projekta iesnieguma veidlapu. Projekta vadības, t.sk. projekta vadītāja atlīdzība ar saimniecisku darbību nesaistītiem projektiem ir iekļaujami projekta netiešajās izmaksās vienā izmaksu pozīcijā kopā ar citiem projekta netiešajiem izdevumiem, bet ar saimniecisku projektu saistīta projekta gadījumā tie iekļaujami kā projekta tieši attiecināmie izdevumi pozīcijā “Papildu izmaksas”. Izmaksas par inovāciju un atbalsta pakalpojumiem ir attiecināmi gadījumā, ja tās tieši saistītas ar projekta mērķa sasniegšanu un darbību veikšanu.

**Jautājums**

Vai zinātnes apkalpojošajam personālam un zinātnes tehniskajam  personālam arī ir jāparedz slodzi 0.3?

**Atbilde**

Saskaņā ar MK noteikumu Nr.34 2.30. apakšpunktu zinātniskais darbinieks var būt zinātnes apkalpojošais personāls un zinātnes tehniskais personāls, līdz ar to arī šiem darbiniekiem projekta īstenošanas laikā ir jāapredz slodze vismaz 0.3 PLE.

**Jautājums**

Ko iekļauj projekta iesnieguma veidlapas 3. pielikuma “Projekta budžeta kopsavilkums” pozīcijā *Papildu izmaksas*?

**Atbilde**

Saskaņā ar Komisijas regulas Nr.651/2014 25.panta 3.punkta “e” apakšpunktu ar saimniecisku darbību saistītam projektam “Projekta budžeta kopsavilkums” 13.2. apakšpozīcijā “Papildu izmaksas” norāda tās netiešās papildus  izmaksas un citus darbības izdevumus, tostarp materiālu, piederumu un līdzīgu produktu izmaksas, kas radušās tieši projekta rezultātā.

**Jautājums**

Vai projekta pārneses pasākumi - informatīvi bukleti, semināri, konferences ir attiecināmās izmaksas?

**Atbilde**

Ministru kabineta noteikumos Nr. 87 “Kārtība, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana” noteikti obligātie publicitātes pasākumi neietver informatīvo bukletu izgatavošanu, līdz ar to šīs nebūs projekta attiecināmās izmaksas. Savukārt, komandējuma un darba braucienu izmaksas par semināru un konferenču apmeklēšanu, kuru ietvaros notiek sasniegto projekta rezultātu publiskošana, ir projekta attiecināmās izmaksas.

**Jautājums**

Lūdzu paskaidrojiet Regulas Nr. 651/2014 2.panta 90.punktā sniegtās definīcijas “efektīva sadarbība” otro teikumu - "Viena vai vairākas puses var segt pilnībā visas projekta izmaksas un tādējādi atbrīvot pārējās puses no projekta finanšu riskiem". Vai Komersants var pilnībā segt Sadarbības partnera līdzfinansējuma daļu, ja Sadarbības partneris ir Zinātniskā institūcija?

**Atbilde**

Komisijas regulā Nr.651/2014 2.panta 90.puntā minētais efektīvas sadarbības princips par to, ka viena vai vairākas puses var segt pilnībā visas projekta izmaksas un tādējādi atbrīvojot pārējās puses no projekta finanšu riskiem, ir saprotams tādejādi, ka komersants kā viena no projektā iesaistītajām pusēm sedz projekta līdzfinansējuma izmaksas arī citiem projekta parteriem.

**Jautājums**

Vai saimnieciska projekta gadījumā ir attiecināmas projektā iesaistīto darbinieku komandējuma izmaksas?

**Atbilde**

Jā, komandējuma izmaksas ar saimniecisku darbību saistītiem projektiem ir attiecināmas gadījumā, ja komandējumos dodas projektā iesaistīts zinātniskais personāls un komandējums ir tieši saistīts ar projekta mērķa sasniegšanu un darbību īstenošanu.

**Jautājums**

Ja tiek īstenots ar saimniecisku darbību saistīts projekts, tad piešķirtais finansējums ir publiskais finansējums vai valsts atbalsts?

**Atbilde**

Ar saimniecisku darbību saistīta projekta gadījumā piešķirtais finansējums ir valsts atbalsts.

**Jautājums**

Vai atlases nolikumā minētie pielikumi jāiesniedz gan vadošajam partnerim, gan sadarbības partnerim? Piemēram, vai sadarbības partneriem arī jāiesniedz atzinums par priekšrocību neesamību, apliecinājums par dubultā finansējuma neesamību, pilnvara par paraksta tiesībām, apliecinājums, ka nav parādsaistību  utt.?

**Atbilde**

Projekta iesniedzējs, iesniedzot projekta iesniegumu, uzņemas pilnu juridisku un finansiālu atbildību arī par projekta iesnieguma sadarbības partnera plānotajam darbībām. Līdz ar to sadarbības partnera atbilstība prasībām ir jānodrošina sadarbības līgumā, kura pielikumā ir iekļaujami uz sadarbības partneri attiecināmie atlases nolikumā minētie pielikumi, piemēram, pilnvara par paraksta tiesībām.

**Jautājums**

Kā iesniedzami dokumenti, ja institūcijai nav elektroniskā paraksta. Vai tos var pievienot skenētā veidā?

**Atbilde**

Projekta iesniegums ir iesniedzams arī Kohēzijas fonda Vadības informācijas sistēmā (turpmāk – KP VIS). Lai projekta iesniedzējs varētu projekta iesnieguma veidlapu aizpildīt un to iesniegt caur KP VIS, ir jānoslēdz līgums par KP VIS lietošanu. Sīkāka informācija par sistēmu un tās lietošanu atrodama CFLA tīmekļvietnē  <http://www.cfla.gov.lv/lv/par-mums/pakalpojumi/e-vide-14-20>

**Jautājums**

Kas saprotams ar atlases nolikuma 8.9 punktu "zinātniskās institūcijas apliecinājums (valdes lēmums) par to, ka  uzņēmumiem, kas var ietekmēt šādu institūciju, piemēram, būdami tās akcionāri vai dalībnieki, nav piekļuves priekšrocību attiecībā uz šādas organizācijas pētījumu kapacitāti vai tās radītajiem pētniecības rezultātiem (ja attiecināms)"? Kuros gadījumos šāds apliecinājums ir nepieciešams? Un vai šāds apliecinājums izpaužas kā uzņēmuma valdes apliecinājums, ka projekta rezultāti tiek izplatīti visiem bez maksas? Vai šāds apliecinājums vajadzīgs tikai vadošajam vai arī sadarbības partnerim?

**Atbilde**

Zinātniskās institūcijas apliecinājums (valdes lēmums) ir jāiesniedz zinātniskām institūcijām gadījumos, ja zinātniskā institūcija pieder vai tai pieder uzņēmumi. Zinātniskās institūcijas apliecina to, ka uzņēmumiem, kas var ietekmēt šādu institūciju, piemēram, būdami tās akcionāri vai dalībnieki, nav piekļuves priekšrocību attiecībā uz šādas organizācijas pētījumu kapacitāti vai tās radītajiem pētniecības rezultātiem jeb pētījuma rezultāti tiks izplatīti neierobežoti konkursa kārtībā, gūstot iespējamo lielāko ekonomisko labumu.

**Jautājums**

Aizpildot pasākuma 1.1.1.1. “Praktiskās ievirzes pētījumi” projekta iesnieguma veidlapas 1.5. sadaļu, nav skaidrs, vai 3000 zīmes attiecas uz katras aktivitātes aprakstu vai projekta darbības aprakstu kopumā. Pēc 5. pielikuma veidlapas aizpildīšanas metodikas apraksta sanāk, ka katras aktivitātes aprakstam jābūt īsam, nepārsniedzot 50 vārdus. Ja katras aktivitātes aprakstam 1.5. sadaļā tomēr ir jāsasniedz 3000 zīmes, sanāk vismaz 400 vārdi un veidojas neatbilstība ar 5. pielikuma aizpildīšanas metodiku?

**Atbilde**

Informējam, ka veidlapā 1.5.sadaļā ir norādīts maksimālais pieļaujamais zīmju skaits,  minimālais zīmju skaits nav noteikts. Pašlaik ir palielināts zīmju skaits veidlapas  1.5. sadaļa kolonnā "Projekta darbību apraksts" līdz 20 000 zīmēm visai sadaļai, nenorādot atsevišķus ierobežojumus katrai darbībai. 5.pielikumā jāiekļauj "Projekta darba plāna aprakstu", nevis "Projekta darbības aprakstu" un ierobežojums ir 50 vārdi katrai darbībai. Projekta iesnieguma veidlapas  1.5. sadaļas kolonnā “Projekta darbību apraksts” projekta iesniedzējs sniedz detalizētu darbības aprakstu, kādi pasākumi un darbības tiks veiktas attiecīgās darbības īstenošanas laikā, bet 5.pielikumā sadaļā  apraksta plānoto darba plānu, iekļaujot katras darbības īsu aprakstu (līdz 50 vārdiem). 5.pielikumu jāsagatavo tikai angļu valodā un to vērtēs Eiropas Komisijas eksperts.

**Jautājums**

Projekta iesnieguma veidlapas budžeta sadaļā "Materiālu, aprīkojuma un iekārtu izmaksas" ir jānorāda daudzums, mērvienība un vienas mērvienības cena. Kā to norādīt, piem., augu aizsardzības vai mēslošanas līdzekļiem (var būt vairāki desmiti dažādi), reaģentiem analīzēm (vēl vairāk veidu ar dažādu cenu), kolbām, mēģenītēm, sīkajām dārza inventāram utt. Cik sīki tas jāatšifrē budžetā, vai varam apvienot lielākās grupās, nenorādot precīzu skaitu (gab.), jo šobrīd nevaram pateikt tik precīzi?

**Atbilde**

Šādā gadījumā projekta īstenošanā nepieciešamās iegādes var apvienot lielākās grupas un kā mērvienību un skaitu projekta iesnieguma veidlapas 3.pielikumā "Projekta budžeta kopsavilkums" norādīt iegādes līgumu skaitu, kuru ietvaros tiks iegādāti šie materiāli.

**Jautājums**

Jautājums par komandējumiem - ir pasākumi, kuri regulāri notiek reizi 2 vai 4 gados, bet nav vēl precīzas info ne par dalības maksām, ne par precīzu pilsētu. Vai varam plānot aptuvenu summu, sīkāk neizdalot pozīcijas ( viesnīca, transports...)?

**Atbilde**

Jā, šādā gadījumā  ir jānorāda plānotās komandējuma izmaksas.

**Jautājums**

Ja plānota stādu iegāde no kokaudzētavas, vai var attiecināt pilnu summu, vai tāpat kā iekārtām tikai kaut kādu nolietojuma daļu?

**Atbilde**

Ja projekta ietvaros iepirktie stādi tiek ņemti uzskaitē kā pamatlīdzekļi, tad izmaksas attiecināmas tieši tāpat kā citu pamatlīdzekļu iepirkuma gadījumā.

**Jautājums**

Projektu iesniegumu veidlapas 1.6.1. sadaļas 4. rindā "Projekta īstenošanai piesaistītais privātais finansējums (t.sk. ieguldījumi natūrā)". “Privātais” domāts kā pašu līdzfinansējums - gan no privātiem, gan publiskas izcelsmes līdzekļiem?

**Atbilde**

Informējam, ka atbilstoši veiktajiem grozījumiem atlases nolikumā, projekta iesniedzējam jāaizpilda viena uzraudzības rādītāju tabula Nr.1.6., kurā norāda plānotās uzraudzības rādītāju vērtības projekta līmenī. Plānojot rādītāju "Projekta īstenošanai piesaistītais privātais finansējums (t.sk. ieguldījumi natūrā)", norādāms projekta līdzfinansējums, kas ir projekta īstenošanai paredzētais projekta iesniedzēja līdzfinansējums gan no privātiem, gan publiskas izcelsmes līdzekļiem.

**Precizēta atbilde (08.06.2016.)**

Projekta iesnieguma veidlapas 1.6. sadaļā pie rādītāja "Projekta īstenošanai piesaistītais **privātais** finansējums ( t.sk ieguldījumi natūrā)” projekta līmenī identificē to privāto finansējumu, kas tiks piesaistīts projekta īstenošanai. Ar privātu finansējumu saprot tādu finansējumu, ko finansējuma saņēmējs ir ieguvis saimnieciskas darbības ietvaros, ziedojumu, kredītiestādē ņemta aizdevuma vai Valsts kases aizdevuma, ja tas piešķirts BEZ atvieglotas % likmes, rezultātā  vai citā veidā, kas nav valsts budžeta dotācija vai cits finansējums no publiskas izcelsmes līdzekļiem. No maksās pakalpojumiem gūtie ieņēmumi no valsts un pašvaldības institūcijām arī tiks uzskatīts par privātu finansējumu.

**Jautājums**

Ja natūru nodrošina kā brīvprātīgo darbu/profesionālo darbu bez atlīdzības, vai pētnieks var daļēji saņemt atalgojumu no projekta un daļēji strādāt brīvprātīgi projektā ( nodalot atsevišķi stundu + darbu uzskaiti gan par apmaksāto, gan brīvprātīgo darbu projektā)?

**Atbilde**

Jā, šādā gadījumā pētnieks var strādāt projektā gan saņemot atalgojumu, gan veicot profesionālo darbu bez atlīdzības.

**Jautājums**

3. pielikums "Projekta budžeta kopsavilkums". Kurā pozīcijā var paredzēt intelektuālā īpašuma (patenta) aizsardzību? Cik saprotu, tad pēc MK noteikumiem Nr. 34. 8. pozīcijā var likt tikai patentu vai licenču iegādi, nevis aizsargāšanu.

**Atbilde**

Atbilstoši MK noteikumu Nr.34 8.3. apakšpunktam projekta ietvaros ir plānojamas tehnoloģiju tiesību iegūšana, apstiprināšana un aizstāvēšana, ja tās izstrādātas eksperimentālā izstrādē projekta ietvaros. Šādas izmaksas ir plānojamas projekta iesnieguma veidlapas 3.pielikuma "Projekta budžeta kopsavilkums" 3.2.1.5. apakšpozīcijā.

**Jautājums**

3.pielikums "Projekta budžeta kopsavilkums". Metodiskos norādījumos ir teikts "Kolonnā “Projekta darbības Nr.” norāda atsauci uz projekta darbību, uz kuru šīs izmaksas attiecināmas. Ja izmaksas attiecināmas uz vairākām projekta darbībām – tās sadala pa darbībām, tā lai katrai izmaksu pozīcijai būtu norādīta viena darbība. Projekta darbības numuram jāsakrīt ar projekta iesnieguma 1.5. punktā “Projekta darbības un sasniedzamie rezultāti” norādīto projekta darbības numuru (vai apakšdarbības – ja attiecināms). Jāievēro, ka darbībām jāatbilst MK noteikumu Nr.34. 8. punktā noteiktajām atbalstāmajām darbībām." Vai 3.1.3. punktu ir jādala daudzos apakšpunktos, ja projekta darbības ir vērstas uz pētniecību un tā darbības, piemēram, ir 1. "Materiālu izpēte", 2. "Struktūras izveidošana” utt. ar apakšdarbībām, un šīs darbības pildīs vieni un tie paši cilvēki?

**Atbilde**

Projekta iesnieguma veidlapas 3.pielikuma "Projekta budžeta kopsavilkums" 3.1.3. punktā projekta plānotos izdevumus ir jāapvieno loģiskos apgabalos, piemēram, atalgojums vadošam pētniekam, atalgojums pētniekiem u.c. apakšadaļās, kurām norāda kopējo plānoto daudzumu un mērvienību, kā arī kopējo plānoto izmaksu apjomu. Šīm apakšsadaļām arī jānorāda atbilstību projekta plānotajām darbībām. Ja nepieciešams sīkāks skaidrojums apakšsadaļu aprēķiniem,  tas iesniedzams brīvā formā kā projekta iesnieguma veidlapas pielikums.

**Jautājums**

Vai paredzot ieguldījumu natūrā 5% apjomā no projekta attiecināmiem izdevumiem, tas ietekmē paredzēto ERAF un valsts budžeta finansējumu.  Apskatot "Metodika par ieguldījumiem natūrā projektu līdzfinansēšanai 2014.-2020.gada plānošanas periodā" piemērus sanāk, ka ieguldījums natūrā samazina finansējumu no ERAF un valsts budžeta?

**Atbilde**

Jā, ieguldījums natūrā samazina projekta līdzfinansējumu no ERAF un valsts budžeta.

**Jautājums**

Cik saprotu, tad vienam projektam 600 000 EUR ir maksimālais ERAF un valsts budžeta finansējums. Vai zinātniska institūcija iesniedzot nesaimnieciska rakstura projektu tā maksimālās attiecināmās izmaksas var būt 648 648,65 EUR, no kuriem 600 000 EUR ir ERAF un valsts budžeta finansējums un 48 648,65 EUR ir institūta līdzfinansējums?

**Atbilde**

Plānojot projekta budžetu, ir jāņem vērā MK noteikumos  Nr.34 “paredzētās atbalsta intensitātes konkrētam pētījuma tipam un projekta iesniedzējam. Atbilstoši konkrētai atbalsta intensitāte ir jāaprēķina maksimālā ERAF un valsts budžeta finansējuma summa.